Síðastliðinn laugardag mættu Skagamenn liði Völsungs í Lengjubikarnum í Akraneshöllinni og unnu stórsigur , 7 - 0 . Jóhannes Karl Guðjónsson skoraði fyrsta mark ÍA úr vítaspyrnu eftir fimm mínútna leik og skömmu seinna fengu heimamenn aðra vítaspyrnu dæmda en þá varði markvörður Völsungs frá Jóhannesi . Arnar Már Guðjónsson skoraði annað mark liðsins og Eggert Kári Karlsson það þriðja . Sjö mínútur voru liðnar af seinni hálfleik þegar Andri Adolphsson skoraði fjórða mark ÍA og fjórum mínútum seinna bætti Aron Ýmir Pétursson enn við forskot Skagamanna . Þórður Birgisson slapp í gegnum vörn Völsungs á 79. mínútu og skoraði sjötta mark ÍA og Gylfi Veigar Gylfason skoraði lokamark leiksins á 83. mínútu . Eftir sigurinn er ÍA efst í sínum riðli á markatölu en liðið er jafnt Breiðabliki og Valsmönnum að stigum . Um næstu helgi munu Skagamenn fara norður á land og etja kappi við KA í næsta leik þeirra í Lengjubikarnum .